Na to czakalimy ôd listopada. W kōńcu wkraczo CBA! Ô korupcji jednak inkszym razym… Po zimowej przerwie nazot na boiska wracajōm na dyć fusbaliści klas C, B i A. Do niywtajymniczōnych w te elitarne rozgrywki, godka samek ô poziomach rozgrywkowych numer 9, 8 i 7, nojniższych w Polsce. W nikierych aspektach gry wcale niy sōm my jednak po zadku za profesjōnalistami.
Wstympne przetarci za nami. Bramy klupniynte, elwry gwizdniynte, syndziowie sprzezywani, kōntuzje zaliczōne, rewiyry wypisane, haje ôpanowane… Ôstatni szpil rybnickij B-Klasy miyndzy ekipami KP Kamiyń i Iskry Rowiyń forgot pokozoł nōm fusbalowe bogactwo. Istne „Szampions Lig”, jakby to pedzioł jedyn znany fusbalowy szpec TVP.
Głōd fusbalu po amatorskich groczach było widać miejscami aż za fest. Tormany ôbu ekip i inksi kierzi niy zdōnżyli sie wylotać bez 90 minut zagadywali ô dogrywka. Haja udało sie z na szczynści ôpanować niż tak rychtyk sie rozkulała. Pacyfikowani hajokōw poszło lepij niż na Wielkich Derbach Ślōnska. Tydziyń tymu w Zobrzu po faulu Helika na boisku zrobiōł sie telki miszōng, że ôbcis nawet tryner Niebieskich, Waldi Fornalik. Do „nojlepszech” dopiyro mōmy na noc. Haje na Gran Derbi za kadyncji Mourinho w Realu szło już pomału nazywać stałym punktym programu. MMA transmitowane do 147 krajōw świata!
Ale MMA niy wszyjskich interesuje. To co tak rychtyk nojbardzij sie liczy w ligach amatorskich to zaangażowani. W B Klasie ni ma ôdstawianio nogi. Kości szczyrkajōm, a krew pyrsko. Samek dramaturgia bywo wiynkszo niż na stadiōnach. Yno w B-Klasie widziołech jak niyprzitōmny grocz szczylo brama, a chrōmy torman chyto „sety” [czytej tukej: http://ir.futbolowo.pl/relacja,1591,inter-krostoszowice-vs-iskra-rowien.html ].
To trza widzieć! Amatorzy zaproszajōm. A kibicować jes kōmu… Trza wiedzieć, że yno w połedniowym kōnsku Polski działajōm C-klasy, a Ślōnsk to jedyn z nojbogatszych w amatorski kluby regiōnōw. Yno bez lynku. Niy zawsze je tak brutalnie. Roz za kiedy jako tiki-taka tyż sieknymy.
szl_Latn szl_Latn szl_Latn szl_Latn szl_Latn